Heger, Eduard, poslanec NR SR (2019-06-24):
Ďakujem veľmi pekne. Ja som preto bol veľmi zvedavý na tú odpoveď a tá odpoveď zaznela, tá odpoveď zaznela vlastne v duchu, že očakávame nejaké teda príjmy do rozpočtu a podobne. No v prvom rade povedzme si pár faktov. Príjmy žiadne, navyše príjmy mimo prognózy neočakávajte. To je to, čo hovorí aj ministerstvo financií. Opäť, nebudú to moje slová, budú to slová vašej vlády, vlády vyslovene, ani nie koalície, vašej vlády. Čiže už sa neočakáva ani tento rok, ani ďalšie roky sa neočakáva, že budú prichádzať dodatočné príjmy. Preto je veľmi dôležité, ak vláda prináša nejaké riešenia, aby povedala, kde si uprace v rámci toho balíčka. A opäť – vy ste povedali, že chcete mať vyrovnaný rozpočet. Čiže ja sa nepýtam teraz na to, že, lebo keby ste sa nezaviazali vyrovnaným rozpočtom, tak nemáte jednu už uzavretú obálku. V takom prípade v poriadku. Poviete, tak zaplatíme to na dlh, alebo uvidíme, koľko príde, a to, čo bude chýbať, tak si požičiame. Ale to tu nezaznieva a nezaznieva to ani v dokumentoch vlády. Čiže ja sa preto pýtam, máme tu ucelenú, konkrétnu uzavretú sumu, to je vyrovnaný rozpočet a my vieme, že aj tie prognózy, aj cyklus neukazuje, že budete mať navyše peniaze na to, aby ste v stovkách miliónov. Lebo toto opatrenie bude koľko, 100-150 mil.? 300? (Reakcia z pléna.) 80 mil. Dobre, povedzme, že bude 80 mil. a to ukáže vyslovene prax, či bude 80, alebo 120, ale v poriadku, 80 mil. už je, ale pozor, toto opatrenie je naviazané na ďalšie opatrenie. Čiže my sa tu nebavíme o 80 mil. My sa tu bavíme o balíčku rádovo 500? Tak ste sa dohodli na koaličnej rade alebo...? Uvidíme, takže rádovo 500. Čiže hovoríme o 500 mil. Čiže keď sa bavíme aj dnes o 80 mil., tak je to z balíčku, ktorý buď bude schválené všetko, alebo nebude schválené ani 80 mil. A ja sa pýtam aj na tých 80, lebo to je váš podiel domácej práce, že kde teda chcete urobiť tie úpravy v rozpočte. Áno, máme tu Útvar hodnoty za peniaze a čakal som, či to zaznie, nezaznelo to, ktorý každý rok ukazuje už len, už v tomto vám pomáha, pomáhajú, pomáha tento útvar, že vám dáva vyslovené hinty, že však tu že však tuto už vám dávame, na striebornom podnose vám dávame aj tie opatrenia, ktoré môžte urobiť, a prosím, urobte ich, všetkým bude lepšie. Bude to systémová zmena, prinesie to peniaze a tie peniaze môžte použiť na niečo iné. Nezaznelo to tu v argumentácii, ale ak by aj zaznelo, tak by ma zaujímalo, že teda ako to idete urobiť, lebo to, že to opatrenie tam je, ešte neznamená, že sa udeje, lebo vidíme, že za posledné tri roky tí ministri proste nemajú sa k tomu, a je otázka, či to nechcú, tie opatrenia robiť, a preto dostávajú to vysvedčenie v podobe červenej a oranžovej farby, alebo nevedia. To by sme mohli hlbšie analyzovať opatrenie po opatrenie a zistiť a zrejme by sme našli obidva prípady. Ale ja sa teda pýtam vás, aby ste tu dnes, keď rokujeme o takomto závažnom, a už robím ten ústupok, že uvažujem s tým pozmeňujúcim návrhom, ktorý tam ešte nie je, ktorý, verím, že príde a bude teda znížený na tých 80 mil. Pýtam sa vás, z čoho. A prosím vás, neodpovedajte, neodpovedajte vetou alebo radšej neodpovedajte vôbec, ale neodpovedajte vetou, že to sa nejak, tie peniaze natečú, a však budú nejaké lepšie výbery daní a podobne. Ako prepáčte, toto nie je, to je argument, ale to neni kvantifikovaný argument. To jak keby som ja sľúbil mojej rodine, viete čo, zoberiem vás na dovolenku do Turecka za 2-tisíc euro a nejak to ušmodrcháme, nebojte sa, ani euro vám nesiahnem, nejak to už ušmodrcháme. Vieme, ako to dopadne, keď sa to ide tak ušmodrchať, že máme deficity vyššie ako plánované. Tak to priznajte, tak povedzte, viete čo, drahí naši občania, my vlastne nevieme, z čoho to zafinancujeme, modlime sa za to, aby tie peniaze natiekli, a keď nezatečú, tak, nenatečú, tak hádajte čo, zadlžíme vás. Vybavené, lebo iné možnosti nie sú. Buď budú vaše modlitby vyslyšané a natečie do rozpočtu viacej peňazí, ak sa teda za to modlíte, lebo zatiaľ nič iné nerobíte, lebo nevidel som žiadne opatrenie, ktoré by ste pomenovali, že tak tuto škrtneme, tuto prinesieme efektivitu, v tomto konkrétnom vidíme efektivitu, keď tuto upraceme procesy, uvoľníme toľkoto ľudí, to, z tohto nám vypadne, z tejto rovnice nám vypadne 20 mil., z tejto rovnice nám vypadne 30 mil., takto vyskladáme 80 mil. Tu máte riešenie, ako máme, kde sme zobrali 80 mil. Ale povedať, že tak však snáď tá ekonomika nejako potiahne a tak ďalej, ako sľubovať si, kolegovia, že keď vy znížite na 15 % daň, že okamžite to bude mať nejaký pozitívny prínos v nárastu výberu daní, tak to si naozaj dobre naštudujte, lebo toto neplatí. Táto rovnica neplatí. Čiže z toho tie peniaze nebudú. A ak by aj ľudia z tých peňazí, ktoré majú, spotrebovali, a dostať, natečie sa vám to späť prostredníctvom či už DPH, vyššieho výberu DPH a podobne, tak si uvedomme z tých peňazí, ktoré oni dostanú, to je nejaký 100 % balík, tak tá DPH je len 19 %. Pardon, 20 %, čiže len 20 %. Keď by sme aj spotrebnú daň do toho zarátali, tak ešte dobre, tam sú nejaké, tak nech to dáme na 30 %, čiže zo 100 % sumy vám natečie späť 30 %, ak by to celé minuli. Ale zvyšných 70 % stále ostáva v lufte. A aj to príde o rok nato, najprv tie peniaze musia dať a až potom ich minú. Až potom... Takže toto sú všetko hypotézy. A ja by som čakal naozaj nejakú kvantifikáciu v zmysle, že máme to prepočítané, ľudia, nebojte sa, vláda garantuje, áno... (povedané so smiechom), vláda garantuje vyrovnaný rozpočet. A ja vás teda žiadam, aby ste tú kvantifikáciu predložili. Ďakujem, to bola moja požiadavka už v písomnej rozprave, ale som ju nedostal, tak dopĺňam. Ďakujem, skončil som.